Maksstraff for toppløsbildene: 110.000 kroner
Det franske magasinet publiserte denne uken bildene av hertuginnen på ferie med prins William. Fredag kom meldingen om at det britiske kongehuset saksøker Closer. Det franske magasinet vil ifølge en advokat Reuters har snakket med høyst sannsynlig tape saken om den kommer opp for retten, men bøtene de risikerer vil være minimale. - Det er helt klart en krenkelse av privatlivets fred, fordi det kongelige paret var på ferie i Sør-Frankrike og hadde en legitim forventning av en privat ferie, uten forstyrrelse fra kameraer fra utsiden av villaen de bodde på. Etter fransk lov vil dette trolig kvalifisere til krenkelse av privatlivets fred, sier advokat Christopher Mesnooh.Bildene som er publisert viser den populære hertuginnen toppløs på en terrasse i det franske slottet til dronning Elizabeths nevø Lord Linley i Provence. Fotografen ser ut til å ha tatt bilder akkurat i det Kate tar av seg bikinitoppen. Mesnooh tror retten vil dømme magasinet for krenkelse av privatlivets fred, i tillegg til brudd på retten til beskyttelse av eget omdømme - privat og offentlig. - Det som er interessant i Frankrike er oppreisningen som blir utbetalt. I slike situasjoner er summene lave, fra noen tusen euro til 10.000-15.000 euro i spesielle tilfeller. Så hvis man gjør en økonomisk analyse av solgte utgaver på grunn av bildet opp mot lovligheten av trykkingen, er det veldig lønnsomt at man har trykket disse bildene, sier advokaten. 15.000 euro tilsvarer drøye 110.000 norske kroner etter dagens kurs.Ved dom i siste rettsinstans i Frankrike, kan saken ankes til menneskerettighetsdomstolen i Strasbourg. Men det vil neppe gjøre oppreisningskostnaden større, dersom magasinet skulle bli dømt. - Strasbourg vil normalt ikke utmåle noen stor erstatning, men jevnt over nøye seg med å fastslå at staten Frankrike har gjort en feil, og anse det som tilstrekkelig oppreisning, sier stipendiat Anine Kierulf ved Institutt for offentlig rett ved Universitetet i Oslo. Saken kan vurderes innklaget til Strasbourg hvis et menneskerettighetsbrudd sannsynliggjøres. - Hvis saken ankes til Strasbourg blir det en annen konstellasjon. Internt i Frankrike vil saken være mellom de fornærmede og magasinet, altså to private parter. I Strasbourg vil det, avhengig av sakens utfall, enten være avisen som mener ytringsfriheten er krenket, eller den fornærmede parten som mener retten til privatliv ikke er overholdt. Men i begge tilfeller er det ikke lenger den andre parten som er motpart, men staten Frankrike, sier Kierulf.Redaktør Laurence Piaeu i Closer argumenterer for at bildene er hyggelige og koselige, og at det ikke er noe å overdramatisere. - De er på en balkong i en villa i Sør-Frankrike, ikke langt fra veien hvor bilene kjører forbi. De er synlige fra gaten. De er et ungt, forelsket par. Hun er en ung kvinne som er toppløs, akkurat som de man ser på alle strender i Frankrike og resten av verden, sier Piaeu i et intervju med BFMTV, gjengitt av Reuters, og fortsetter: - Dette er bilder fulle av lykke. Bildene er ikke ydmykende. De har blitt sammenliknet med bildene av prins Harry, men det er ikke i nærheten. Disse bildene er ikke ydmykende.Hun mener ethvert kjendismagasin i hele verden hadde trykket disse bildene. - De ville ikke nølt to sekunder før de hadde trykket dem. Man må ikke være hyklersk. Hun er en toppløs prinsesse. Andre har vært gjennom det samme før. Det er virkelig ikke noe nytt, sier redaktøren. Magasinet skal også sitte på flere, mer ydmykende, bilder av hertuginnen. Piaeu sier hennes magasin ikke vil trykke bildene, men det betyr ikke at de ikke dukker opp. - Vi har mer intime bilder som vi ikke har - og ikke vil - publisere. Sannsynligvis vil andre aviser trykke dem. Men det var ikke vårt valg. Vi vet hva vi gjør. Vi er i kjendismagasinbransjen og vi vet at disse bildene er fulle av lykke, ikke ydmykende, og er av en prinsesse som er nydelig og får hele verden til å drømme, sier hun.
Dersom magasinet Closer dømmes for krenkelse av privatlivets fred etter publiseringen av hertuginne Kates toppløsbilder, blir pengestraffen liten, ifølge fransk advokat.